**SALAMU ZA MKUU WA WILAYA KWA HALMASHAURI YA WILAYA BUKOBA**

Tarehe 6.9.2021 Mkuu wa Wilaya Bukoba Mheshimiwa **MOSES JOSEPH MACHALI** akiwa katika mkutano wa Baraza la Kufunga Mwaka wa Fedha 2020/2021 la Wahaeshimiwa Madiwani wa Halmashauri ya Wilaya Bukoba, ametoa salamu zifuatazo kwa Baraza hilo.

Kwanza ameipongeza Halmashauri ya Wilaya Bukoba kwa kutekeleza haraka agizo la Waziri Mkuu Mheshimiwa **KASSIM MAJALIWA** la kila Halmashauri kuanza kilimo cha zao la alizeti ili kupunguza tatizo la uhaba wa mafuta ya kula nchini mwetu kwa kuandaa shamba la takriban hekari hamsini kwa ajili ya kuotesha miche ya zao hilo ndani ya mwaka huu wa 2021, miche ambayo mapema mwakani itasambazwa kwa wakulima waliomo ndani ya Halmashauri na hatimaye kutatua tatizo hili la uhaba wa mafuta na kuongeza kipato kwa wananchi na pato la nchi kwa ujumla.

Sambamba na hilo amewataka Maafisa Kilimo na Maafisa Ugani wengine wa Halmashauri kwenda vijijini na kuwahamasisha wananchi ili wajiandae kwa ajili ya kuanza kilimo cha zao hilo la alizeti ifikapo mwakani.

Pili ameitaka Halmashauri iendelee kusimamia vyema miradi ya maendeleo na kuhakikisha serikali haitumii gharama kubwa katika utekelezaji wa miradi hiyo kwa kudhibiti mianya yote ya uongezaji bei za bidhaa za ujenzi ili hatimaye Halmashauri iweze kuwa na maendeleo zaidi katika sekta zote na hasa sekta za elimu na Afya.

Tatu ameifahamisha Halmashauri kwamba Ofisi yake imeandaa oparesheni kali ya kusaka wezi wa mifugo na kuwachukulia hatua kali kwa mujibu wa sheria na taratibu za nchi ili kuwaondolea kero wananchi wafugaji ambao wanakatishwa tamaa na kitendo hiki cha kuibiwa mifugo yao mara kwa mara.

Katika oparesheni hiyo inayotazamiwa kuanza tarehe 7.9.2021 na itakayohusisha upigaji kura za siri kwa ajili ya kupata majina ya washukiwa wa mtandao wa wizi wa mifugo unaeondelea ndani ya Halmashauri, Mkuu wa Wilaya amewataka Waheshimiwa Madiwani washirikiane na Maafisa Tarafa wa Halmashauri kuendesha mikutano ya hadhara na wananchi ili wataje majina ya washukiwa na baadaye tathmini ya kina ifanyike kwa majina yatakayokuwa yamejirudia zaidi ya mara tano kisha kuchukuliwa hatua kali za kisheria.

Nne amewaasa Waheshimiwa Madiwani kuwa na matumizi sahihi ya siasa kwa kutotumia nafasi waliyonayo kwenye jamii kutetea watu wasiofanya kazi zao kwa uadilifu na wanaofanya vitendo vinavyovunja amani na uutulivu katika jamii badala yake waendelee kutenda haki kwa wananchi wote na kwa usawa.

Tano amewataka Waheshimiwa Madiwani pamoja na viongozi wote wa ngazi za Vijiji, Kata na Tarafa kuwaibua wahamiaji haramu katika maeneo yao ya utawala ili waweze kuwajibishwa ikiwa ni pamoja na kurudishwa katika nchi zao.

Sita ameahidi kuanzisha opereshi ya kusaka wavuvi wanaofanya uvuvi haramu kwa kuvua samaki ambao umri wao bado ni mdogo kustahili kuvuliwa kwani kitendo hicho kinaharibu mazalia ya samaki na kinarudisha nyuma maendeleo ya shughuli za uvuvi ambazo ni miongoni mwa vyanzo vya upatikanaji wa Mapato ya Ndani ya Halmashauri.

Sambamba na hilo ameitaka Halmashauri itenge kiasi cha shilingi milioni kumi (10,000,000/=) kwa ajili ya kuanzisha kizimba (cage) cha kufugia samaki ili kiwe shamba darasa kwa ajili ya ufugaji wa samaki ambao hatimaye Halmashauri inaweza kuutekeleza ili kuendelea kujiongezea mapato yake ya ndani.

Saba, amewaasa Wakuu wa Idara na Vitengo wa Halmashauri kuendelea kutenga muda wao kwenda vijijini kufuatilia utendaji wa Maafisa Watendaji wa Vijiji, Kata na Tarafa na kuzungumza na wananchi ili kusikiliza kero zao na kuzitatua kabla hazijaletwa katika Ofisi ya Mkuu wa Wilaya hii itasaidia kupunguza msongamano wa kesi katika Ofisi ya Mkuu wa Wilaya, kesi ambazo nyingine zinaweza kutatuliwa hata katika ngazi za chini za kiutawala kama vile ngazi ya Kijiji au hata Kata.

Mwisho amewataka Waheshimiwa Madiwani kushirikiana na Maafisa Watendaji wa Vijiji na Kata kupiga marufuku kwa mujibu wa sheria na taratibu za nchi tabia ya baadhi ya watu kupiga muziki zaidi ya saa tano na nusu usiku kwani kitendo hiki kinasababisha vurugu katika jamii na pia kinaweza kuwa kichocheo cha maambukizi mapya ya VVU na mimba zisizotarajiwa hasa wa vijana na mabinti.

**Halmashauri ya Wilaya Bukoba Tunasema “Kwa Pamoja Tunaweza, Kila Mmoja Atimize Wajibu Wake.”**